157 Gloria

Tripliciter distinguitur. Est enim gloria mundana et gloria humana, et vtraque vana, et est gloria vera et sana.

Gloria mundana consistit in quatuor: in honoribus, in fauoribus, in prosperitatibus, et in diuiciis.

Gloria humana oritur quandoque de bonis interius utpote de naturali industria, de ingeniosa sancta, de eloquencia. Aliquando oritur de bonis corporalibus, utpote de fortitudine, agilitate, pulcritudine, et statura. Aliquando oritur de rebus exterioribus, utpote de sanguinis, generositate, de ornatus preciositate.

¶ Tercia gloria que vera est et sana consistit in tribus. In Dei recordacione, 1 Cor. 1[:31]: *Qui gloriatur, in Domino glorietur*. Et consciencie puritate, 2 Cor. 1[:12]: *Gloria nostra hec est : testimonium conscientie.* In tribulacionum perpessione, 2 Cor. 12[:9]: *Libenter gloriabor in infirmitatibus meis.* Item ibidem [2 Cor. 12:5]: *Pro hujusmodi gloriabor: pro [me] autem nichil [gloriabor]*. Circa duas primas glorias que vane sunt, sciendum est quod appetitus glorie de se non nominat aliud viciosum, sed appetitus vane et inanis glorie secundum illud glorie, Psal. [4:3]: *Ut quid diligitis vanitatem, et queritis mendacium*? Cum enim vana gloria appetitur in re vana est, secundum Hugonem, *Super ecclesiasten*, quod non prebet fructum laboranti, nec fulcimentum inuitenti, nec plenitudinem continente. Talis, enim, vana est, quasi flos feni [1 Pet. 1:24]. Vnde hic est sciendum quod si laus uel gloria queratur pro vltimo fine in quocumque opere, illicito seu virtuoso mortale peccatum est, ex quo resultat quod maius est peccatum inaniter gloriari de bonis spiritualibus quam de bonis temporalibus eo quod spiritualia minus appareat exterius.

Vnde mortuum peccandi posset surgere sed pessimum est gloriari de peccatis. Vnde, Gregorius, nichil maius displicet Deo quam ceruix erecta post peccatum, Prou. 2[:14]: *Letantur cum malefecerint*. Sed difficile est valde uitare vanam gloriam quia secundum Valerium, libro 8, capitulum 15, nulla est tanta humilitas que dulcedine glorie non tangatur. Vnde et assimilantur nature pororum qui quociens decortiatur tociens reperitur vestitus alio tegmine. De hoc loquitur Chrisostomus, *Super Mattheum in imperfecto,* homilia 5, hoc est solum malum quod nullum habet contrarium per quod superetur. Ideo, quanta vis bona feceris volens compescere vanam gloriam, tanto magis excitas eam et econtro cuius causa est quia malum ex malo nascitur. Sola autem vana gloria de bono procedit. Ideo, non extinguitur per bonum sed magis inititur. Vnde, concludit ibi Chrisostomus, quod nullum remedium potest esse contra vanam gloriam nisi sola oratio.

¶ Item, idem, *Homilia* 13, cetera vicia omnes vexant, sed istud vicium magis vexat seruos Dei. Contra istud vicium loquitur Augustinus, 10, *Confessiones*, sic Domine qui uult laudari ab hominibus vituperante [te], non defendetur ab hominibus iudicante te. Item, Seneca, *Epistula* 79, si vis scire veram hominis estimacionem nudum illum inspice, deponat ipse honores et alia fortune mendacia, et animum eius intuere qualis sit.

¶ Item, idem, *Epistula* 48, sicut stultus est qui equum empturus non ipsum et frenum inspiceret. Sic sultus est qui hominem ex apparatu aut laudanda est ipsa materia aut ingenium artificis. Contra omnes vane gloriantes loquitur Hieronimus 9, non glorietur sapiens in sapiencia sua, nec fortis in fortitudine sua, nec diues in diuiciis suis, sed in hoc glorietur qui gloriatur scire et nosce me at cum Deus gloriam sibi specialiter reseruauerit, Ysai [42:8]: *Gloriam meam alteri non dabo*. Stultum est homini vane gloriari. Vnde, Bernardus, vnde tibi gloria putredo et vermis et subdit quis nequis seruo quasi gloriam domini sui vsurpare. Ideo dicit Psal. [113:9]: *Non nobis, Domine … sed nomini tuo da gloriam*. Vnde Apostolus, Gal. 5[:26]: *Non efficiamur inanis* /f.45vb/ *glorie cupidi, invicem provocantes*. Sed etiam in diuiciis est gloriandum quia diuicie magis sunt causa tristicie quam glorie, utpote si auis gloriaretur de visco quo teneretur ne ad alta valeret aut ne euaderet similiter troculus cum quo fima ligatur non eundum est in palma terra quia prompte currit post eum, sed si debeat ascendere impedit eum. Sic est de gloriantibus in diuiciis quia sequntur eos ad pompam et ostentacionem, sed retardant eos ad uita eternam, Prou. 3[:16]: *In sinistra illius*, et sapiencie increate, *divitie et gloria*, scilicet, in iudicio quando hedi erunt *a sinistris*, Matt.25 [:33]. Item in vestitu non est gloriandum quia Eccli. 11[:4], item *in vestitu ne glorieris.*

¶ Pauo, aliquando glorians de pulcritudine pennarum respiciendo pedes deponit caudam, sic glorians de apparatu gloriatur de sacco stercorum vestito. Vnde et vana gloria comparatur fumo qui aciem oculorum obtenebat et quanto plus ascendit plus euanescit.

¶ Milites in bello non gloriantur sicut distincti in palacio. In vita presenti sumus in bello, ideo non decet modo, nec vacat gloriari nisi in cruce Domini nostri et in penitencia, sed in celo tanquam in palacio bellabimus, sed in pace erimus, Gal. 6[:14]: *Mihi absit gloriari, nisi in cruce Domini nostri Jesu Christi*. Et in Psal. [29:13]: *Cantet tibi gloria mea, et non compungar*. Est de gloria presenti sicut de vmbra que sequitur fugientem, et fugit in sequentem. Vnde, Augustinus, *De civitate* libro 5, c. 33, Cato quo minus appetebat gloriam eo magis illum sequebatur gloria. Vnde [1] Cor. [3:13]: *Opus* suum probet *unusquisque*, et tunc in semetipso tantam gloriam habebit et non in altero.

¶ Nempe virtus non debet sequi gloriam, sed econtro. Vnde, Chrisostomus, *Homilia* 27, sicut mercenarius totum diem expendit circa opus domini, modicum autem horam circa cibum suum, sic nos magnum spatium uite nostre debemus expendere circa gloriam Dei. Modicam autem partem circa vsus nostros, nec mirum si gloria multum apprecietur qui habet valorem inpreciabilem, decorem inestimabilem, honorem insuperabilem.

De primo, 1 Cor. 2[:9]: *Oculus non vidit* et *in cor hominis* non *ascendit, que [preparavit Deus],* etc. Nisi enim magni esset valoris Deus non venderet eam tam care amicis suis qui vitam suam pro illa dederunt, 1 Cor. 6[:20]: *Empti estis pretio magno*.

¶ De secundo, Eccli. 43[:20]: *Pulchritudinem ejus admirabitur* sensus. Si Deus tantam pulchritudinem contulit rebus et homo artificialibus quid tribuet Deus in fine amicis suis, Matt. 6[:30]: *Si fenum agri, quod hodie est, et cras in clibanum mittitur, Deus sic vestit, quanto magis vos modice fidei* debet.

Tercio, triplicem patet ex tribus. Quia electi erunt sicut reges, Matt. 25[:33]: *Venite benedicti Patris mei*, parcipite *regnum*. Secundo, erunt quasi domini quia Luc. 12[:37]: Christus *precinget se, et … ministrabit illis*. Tercio, quia erunt sicut dii, Psal. [81:6]: *Ego dixi: Dii estis*.